കോവിഡ് ചികിത്സയില് വീണ്ടും ഗുരുതര വീഴ്ച ജീവിച്ചിരിക്കുന്ന രോഗി മരിച്ചതായി ആശുപത്രി അധികൃതര് ബന്ധുക്കളെ അറിയിച്ചെന്ന് പരാതി ആലപ്പുഴ: 11.09.2021 മെഡികല് കോളജ് ആശുപത്രിയില് കോവിഡ് ചികിത്സയില് വീണ്ടും ഗുരുതര വീഴ്ച. ജീവിച്ചിരിക്കുന്ന കോവിഡ് രോഗി മരിച്ചതായി ബന്ധുക്കളെ ആശുപത്രി അധികൃതര് അറിയിച്ചെന്നാണ് പരാതി. വെള്ളിയാഴ്ച രാത്രിയാണ് ചികിത്സയിലിരിക്കുന്ന കോവിഡ് രോഗി മരിച്ചെന്ന് ബന്ധുക്കള്ക്ക് മെഡികല് കോളജില് നിന്ന് അറിയിപ്പ് ലഭിച്ചത്. കോവിഡ് ബാധിച്ച് ചികിത്സയിലായിരുന്ന കായംകുളം സ്വദേശി മരിച്ചതായാണ് ആശുപത്രി അധികൃതര് അറിയിച്ചത്.ആശുപത്രിയില് നിന്നും ലഭിച്ച വിവരം പ്രകാരം വീട്ടുകാര് കോവിഡ് മാനദണ്ഡം പ്രകാരം സംസ്കാരത്തിനുള്ള ഒരുക്കങ്ങള് നടത്തി. അധികൃതരുടെ നിര്ദേശാനുസരണം ബന്ധുക്കള് ആംബുലന്സുമായി ആശുപതിയിലെത്തി. എന്നാല് മൃതദേഹം കണ്ടെത്താനായി നടത്തിയ അന്വേഷണത്തിനൊടുവിലാണ് രമണന് ജീവിച്ചിരിപ്പുണ്ടെന്നും വെന്റിലേറ്ററില് തുടരുകയാണെന്നും മനസിലായത്. മരണ വിവരം ആശുപത്രിയില് നിന്നും അറിയിച്ചത് അനുസരിച്ച് ബന്ധുക്കളും നാട്ടുകാരുമെത്തുകയും ആദരാഞ്ജലി പോസ്റ്റ് അടക്കം അടിക്കുകയും ചെയ്തിരുന്നു. അതേസമയം സംഭവത്തില് ശക്തമായ നടപടിയുണ്ടാവുവെന്ന് ആരോഗ്യ മന്ത്രി വീണാ ജോര്ജ് പ്രതികരിച്ചു. ഗുരുതരമായ വിഷയമാണെന്നും പരിശോധിച്ച് നടപടി എടുക്കുമെന്നും മന്ത്രി അറിയിച്ചു.